Call of Duty 2
Call of Duty 2 — პირველი პირის შუტერი ვიდეო თამაში, შემუშავებული კომპანია Infinity Ward-ის და გამოცემული Activision-ის მიერ. ეს არის რიგით მეორე ნაწილი „Call of Duty“-ის სერიიდან. ოფიციალურად დაანონსდა 2005 წლის 7 აპრილს და გამოვიდა 2005 წლის 25 ოქტომბერს Microsoft Windows-სთვის, 2005 წლის 22 ნოემბერს Xbox 360-სთვის ევროპა, ავსტრალიასა და სამხრეთ ამერიკაში. მოგვიანებით გამოიცა OS X-სა და მობილურ ტელეფონებზე. თამაში შესაძლებელია როგორც ერთმოთამაშიან რეჟიმში, აგრეთვე მრავალმოთამაშიან რეჟიმშიაც, ხოლო ვირტუალური კამერა წარმოდგენილია პირველი პირის პერსპექტივით. სიუჟეტი მიმდინარეობს მეორე მსოფლიო ომის პერიოდში. ერთმოთამაშიანი რეჟიმი მოიცავს ოთხი ჯარისკაცის ისტორიას და შედგება 4 ინდივიდუალური კამპანიისგან, რომელიც დაყოფილია სამ ისტორიად და შედგება 27 დავალებისგან. წინა ნაწილისაგან განსხვავებით მასში დამატებულია რამდენიმე ახალი მახასიათებელი, მათ შორის სიცოცხლის რეგენერეაცია და ხელყუმბარის აფეთქების მაჩვენებელი ხატული. „Call of Duty 2“-ს წილად ჰხვდა მაღალი შეფასებები ვიდეო თამაშების კრიტიკოსებისგან. მათ ძირითადად შეაქეს გრაფიკა, ხმა და სიცოცხლის რეგენერაციის ფუნქცია. გაზეთ „Computer Games Magazine“-ის რედაქტორმა „Call of Duty 2“ დაასახელა 2005 წლის ერთ-ერთ საუკეთესო თამაშად. საერთო განხილვების საიტ GameRankings-ზე X360-ის ვერსია ფლობს 89.78%, PC ვერსია 87.57%, ხოლო Metacritic-ზე — X360 ვერსია - 89/100, PC ვერსია - 86/100. თამაში წარმატებული აღმოჩნდა კომერციულადაც, გამოსვლიდან ერთ კვირაში Xbox 360-ზე გაიყიდა 250,000 ასლი, 2008 წლის იანვრის მონაცემით ეს ციფრი 2 მილიონამდე გაიზარდა, ხოლო 2013 წლის ნოემბრისთვის მთლიანი გაყიდვები 5.9 მილიონ ასლს შეადგენდა. 2016 წლის 23 აგვისტოდან „Call of Duty 2“-ის ვერსია უკუთავსებადი არის Xbox One-თან.